הוועדה המשותפת לוועדת הכנסת ולוועדת הכספים לעניין תקציב הכנסת, כנסת 17, פרוטוקול מספר 4, 2006-08-29 10:00

רוחמה אברהם-בלילא: בוקר טוב, חברי חברי הכנסת.

רוחמה אברהם-בלילא: אני שמחה לפתוח את הישיבה בנושא קיצוץ בתקציב הכנסת לשנת 2006.

רוחמה אברהם-בלילא: כידוע לכולנו, במיוחד לאחר המלחמה ובמיוחד שלאחר ששר האוצר ביקש לקצץ קיצוץ רוחבי בתקציבי משרדי הממשלה בסך של חמישה מיליארד שקלים, התבקשתי על ידי יושבת ראש הכנסת ומנכ"ל הכנסת להביא בפני הוועדה המשותפת הצעה לקיצוץ בתקציב הכנסת.

רוחמה אברהם-בלילא: אני חושבת שזה ראוי ומהווה דוגמה לכלל חברי הבית הזה ולעם ישראל, שכנסת ישראל - מבלי שנדרשה - מביאה את הקיצוץ הזה.

רוחמה אברהם-בלילא: אני חושבת שאנחנו, בוועדה המשותפת – תכף ניכנס לגופו של עניין ולגופם של סעיפים אחרים - עצם העובדה שאנחנו מביאים את זה בשעה שהקיצוץ עדיין לא אושר בוועדת הכספים – אז יישר כוח, אבי.

רוחמה אברהם-בלילא: תמסור את זה גם מאתנו – אני מדברת בשם כל חברי הכנסת - ליושבת ראש הכנסת.

רוחמה אברהם-בלילא: אני חושבת שבאמת אנחנו צריכים להוות דוגמה ועצם העובדה שהיא עושה את זה מהווה דוגמה אישית טובה.

רוחמה אברהם-בלילא: אני אתן לך את רשות הדיבור, אבי, ואחר כך אם יש לאריה משהו לומר, ונפתח את זה לדיון בקרב חברי הכנסת.

רוחמה אברהם-בלילא: בבקשה, אבי.

אבי בלשניקוב: בוקר טוב.

אבי בלשניקוב: תודה, גברתי יושבת ראש הוועדה, אדוני מזכיר הכנסת.

אבי בלשניקוב: חברים, החליטה יושבת ראש הכנסת, חברת הכנסת דליה איציק, שהכנסת תהווה דוגמה, ואת אותו הקיצוץ עליו החליטה הממשלה – קיצוץ של 9% בתקציבי הקניות של כל משרדי הממשלה - התנדבה יושבת ראש הכנסת – לא חלה עלינו חובה, אבל התנדבה - להשית את אותו הקיצוץ שהושת בהחלטת ממשלה, גם על הכנסת.

אבי בלשניקוב: 9% מתקציב של 180 מיליון שקלים, שהוא תקציב הקניות של הכנסת, הם 7.3 מיליון שקלים.

אבי בלשניקוב: זה הקיצוץ.

אבי בלשניקוב: בנוסף, קיבלה היושבת ראש החלטה נוספת, שהכנסת תהווה דוגמה ליתר משרדי הממשלה והחליטה שהכנסת תקצץ 2 מיליון שקלים נוספים בנוסף ל-7.3 מיליון השקלים.

אבי בלשניקוב: סך הכל קיצוץ של 9.3 מיליון שקלים בתקציב הקניות של הכנסת.

אבי בלשניקוב: יש כאן את הפירוט המלא מאותם הסעיפים שהוועדה הזאת אישרה בזמנו.

אבי בלשניקוב: אני יכול לומר לכם שאנחנו נמצאים כרגע בסוף חודש אוגוסט.

אבי בלשניקוב: כמובן שכל הקיצוץ הוא מתקציב השנה הנוכחית.

אבי בלשניקוב: במידה ויושבת ראש הכנסת תורה על קיצוץ נוסף, נעשה את המאמצים הנדרשים.

אבי בלשניקוב: אני מציע שחשב הכנסת ייתן סקירה קטנה על הסעיפים שמוכרים לכם, שהרי אותה ועדה אישרה אותם בפעם הקודמת.

רוחמה אברהם-בלילא: איזו שאלה.

גדעון סער: האם אפשר לקבל את זה?

אבי לוי: כאמור, הקיצוץ מתייחס לאותם סעיפים המוגדרים בפי המדינה כקניות – זה לא שכר ולא התחייבויות חוזיות ולא התחייבויות על פי חוק - - -

שי חרמש: אבל זה גם תקציב פיתוח.

אבי לוי: זה גם תקציב פיתוח – אצלנו אין הפרדה.

רוחמה אברהם-בלילא: תן לו להציג, שי, תרשום לפניך את כל השאלות, כל שאלה שתרצה לשאול תישאל ואני מאמינה שגם תזכה לתשובה, אבל לא נעשה את זה בצורת פינג-פונג, בבקשה.

אבי לוי: השתדלנו לפזר ככל האפשר את הקיצוץ על פני כמה וכמה סעיפים, ויש פה כמה סעיפים שהקיצוץ בהם הוא קטן, אבל רצינו להגיע לסכום מצטבר.

אבי לוי: כפי שאתם רואים, רוב הקיצוצים מתייחסים בעיקר לנושא של אבטחה ומיגון, כי הוא סעיף די גמיש בסך הכל, וצריכים לענות עליו לפי הצורך.

אבי לוי: יש בנושא של שיפוצים והתקנות פרויקטים שאו בוטלו או נדחו לזמן יותר טוב – למשל לעשות את זה בשנה הבאה או אחרי זה.

אבי לוי: יש את הנושא של מרכז המבקרים - המנכ"ל ויושבת ראש הכנסת החליטו בשלב זה להקפיא את הפרוייקט הזה, לבחון עוד כמה וכמה דברים, לבחון אם בכלל ולאיזה פתרונות ללכת בנושא הזה.

אבי לוי: אני חושב שהיה דיווח בישיבה הקודמת, כאשר באנו עם הנושא של העודפים.

אבי לוי: גם כיכר הכנסת, כפי שאתם רואים - זה מיליון וחצי שקל, גם על כך נשא המנכ"ל בישיבה הקודמת דיווח, ובנושא של הארגון של האגף הקיים – בנוגע להתאמתו של האגף הקיים לאור הבנייה שנעשית באגף קדמה – כאן התאפשר לנו בשלב זה לא לוותר על פרויקטים שתוכננו, ולכן אנחנו מציעים גם כאן קיצוץ של כמיליון ו- 400,000 שקל.

אבי לוי: סך הכל – 9 מיליון ו – 300,000 שקל, שמהווים כ- 11.5% מסעיפי הקניות.

רוחמה אברהם-בלילא: שאלה: אני רואה פה בנושא ארגון האגף הקיים, אתם מקצצים כמעט הכל.

רוחמה אברהם-בלילא: התקציב המקורי הוא 1,500,000שקלים ואתם מקצצים 1,400,000.

רוחמה אברהם-בלילא: מה אתם משאירים שם?

אבי לוי: מה שהשארנו אלה דברים שקשורים בעיקר תכנון.

רוחמה אברהם-בלילא: זאת אומרת, שעד סוף השנה אתה חושב ש - - -

אבי לוי: כן.

אבי לוי: שלא נבצע אותם.

אבי לוי: אבל, אנחנו בכל זאת מוציאים משהו לנושא התכנון, כי בכל זאת נצטרך להתאים את החללים המתפנים בבניין הקיים, בבוא העת, לפונקציות החדשות שיהיו לנו.

אבי בלשניקוב: הייתה אמורה להיות כאן, לפני שבועיים, ישיבה בוועדת הכנסת לגבי מצגת מפורטת שלי ושל האדריכל של הכנסת החדשה – אני קורא לזה – לגבי מה שהולך להיות, על מנת שחברי ועדת הכנסת יוכלו לראות אל"ף, את לוחות הזמנים, בי"ת, לאן התקציבים הולכים, מה אנחנו הוליכים לקבל ואיך תראה הכנסת תוך שנתיים מהיום, פיסית.

אבי בלשניקוב: כיוון שהאירועים לא התאימו ולא התאים שוועדת הכנסת תתעסק בזה דווקא בזמן האירועים שהיו עד לפני מספר שבועות, דחינו את זה.

אבי בלשניקוב: אבל, פירוט מלא על התכנון, השינויים וסדרי העדיפויות ששונו, ועל אותם חללים ריקים שעכשיו יהיו מלאים וכולי, אנחנו נקבע פגישה וניתן מצגת מקיפה על כל סוגיית הבניין החדש.

רוחמה אברהם-בלילא: אני פותחת את זה לדיון.

רוחמה אברהם-בלילא: אבל, מה שחשוב כאן לומר זה שכולנו חשים בשיפוצים ובניסיון ליפות את המבנה הישן הזה ולגרום לכולנו עבודה קצת יותר נוחה, בין היתר לאותם מבקרים שיראו שכנסת ישראל קצת מתחדשת.

רוחמה אברהם-בלילא: אני רואה פה סעיף "שיפוץ מבנים והתקנות".

רוחמה אברהם-בלילא: למרות שאנחנו עושים שיפוצים ולמרות כל העבודה אתם כן מצליחים לקצץ.

רוחמה אברהם-בלילא: איך?

אבי בלשניקוב: אני שיניתי את סדרי העדיפויות.

אבי בלשניקוב: היו תוכניות כאלה ואחרות לשיפוצים במקומות כאלה ואחרים, והחלטתי בשלב זה לא לבצע אותם.

אבי בלשניקוב: פשוט לא לבצע.

אבי בלשניקוב: הדגש שאנחנו שמים כרגע, כפי שאתם רואים, זה על מבואת חברי הכנסת – אגב, היו לנו שם בעיות קשות מאד בתחום הבטיחות.

אבי בלשניקוב: הבניין נבנה לפני ארבעים שנה, יועצי הבטיחות של הכנסת התריעו לא אחת לגבי תקנים ששונו.

אבי בלשניקוב: התקנים שהיו קיימים אז – אני, חלילה, לא אומר שנבנה משהו לא טוב, אבל התקנים שהיו קיימים אז הם לא התקנים המחמירים של היום בעניין שריפות ודברים אחרים.

אבי בלשניקוב: לא יעלה על הדעת שאנחנו נישא את נס הדגל של "לא משפצים", כי זו הכנסת, ואסור שבכנסת ייראה שיפוץ כזה או אחר, חלילה, למען יראו וייראו וכולי, ומצד שני ישנם שיפוצים שחייבים לעשות אותם מבחינת תחזוקתו של הבית.

אבי בלשניקוב: הבית יש בו נזילות, יש בו מקומות כאלה ואחרים שמבחינה בטיחותית חייבים להיות משודרגים.

אבי בלשניקוב: אם חלילה יקרה משהו, מישהו מאתנו ובראש ובראשונה אני, כי אני נושא היום באחריות, יצטרך לתת את הדין.

אבי בלשניקוב: לכן, שיפוצים זאת מילת גנאי – לא תמיד.

שי חרמש: קודם כל – בסדר, רק בוא נדע על מה אנחנו מדברים.

שי חרמש: אנחנו מדברים בעצם על קיצוץ של 3.2 מיליון שקל, ודחייה של 6.1.

רוחמה אברהם-בלילא: אנחנו מדברים על תשעה מיליון.

שי חרמש: דקה, דקה.

שי חרמש: אני רוצה להבהיר את זה.

שי חרמש: אנחנו מדברים על קיצוץ של 3.2 ובעצם מעשית, מדבר על דחייה.

שי חרמש: ושוב – זה בסדר.

שי חרמש: מי שיושב בוועדת הכספים רק בארבעת ה"סשנים" האחרונים, מבין איפה אנחנו חיים בנושא הזה – ה-6.1 יגיעו, במוקדם או במאוחר.

שי חרמש: לא יעזור שום דבר, יצטרכו לגמור את הכיכר, יצטרכו לגמור דברים אחרים.

אבי בלשניקוב: לא, הכיכר לא.

אבי בלשניקוב: ביטלתי, על פי הוראתה של יושבת ראש הכנסת.

אבי בלשניקוב: הסיכום מהעבר, לפיו הכנסת תשלם מיליון וחצי שקלים לטובת עיריית ירושלים עבור שדרוג כיכר הכנסת – קרי:

אבי בלשניקוב: רכישת יצירת אמנות מיוחדת בכיכר הכנסת – בטלה על פי הוראתה של יושבת הראש.

אבי בלשניקוב: אני, חלילה, לא תשמעו ממני מילת ביקורת על ההחלטה הקודמת, יכול להיות שהיא הייתה טובה וראויה, אני מכבד ואני מצדיע.

אבי בלשניקוב: יושבת ראש הכנסת החליטה שההוצאה הזאת, מבחינתה, בטלה.

שי חרמש: יפה.

שי חרמש: ארגון האגף הקיים – לא תהיה ברירה, הוא יחזור חזרה.

שי חרמש: יצטרכו להחזיר את זה.

שי חרמש: זה בגדר דחיית תשלום.

שי חרמש: זה בסדר, רק נקרא לזה דחייה ולא ביטול.

שי חרמש: מרכז המבקרים – אין החלטה לבטל אותו, נכון?

אבי בלשניקוב: יש החלטה לבטל.

אבי בלשניקוב: על פי החלטתה של יושבת ראש הכנסת, מרכז המבקרים שהוערך בסכום של בין 30 ל-35 מיליון שקלים, בוטל.

אבי בלשניקוב: כולל חניון תת קרקעי שתוכנן לקום מתחת למרכז.

גדעון סער: אז מה ה-300,000 שקל?

אבי בלשניקוב: היו הוצאות על מרכז המבקרים עד עכשיו, שלמו לתכנון, שלמו ליועצים כאלה ואחרים.

אבי בלשניקוב: ברגע שהיו הסכמים, חוזים ויועצים - מה שהיה צריך לשלם על פי דין שולם, וברגע שיושבת ראש הכנסת החליטה לבטל, הפרויקט בוטל.

אבי בלשניקוב: נקודה.

גדעון סער: בוטל או הוקפא?

גדעון סער: – כי השתמשת במינוחים שונים.

אבי בלשניקוב: הפרויקט בוטל.

שי חרמש: אז קיבלנו את ההבהרה לעניין הזה.

שי חרמש: דבר אחרון – שיפוץ מבנים והתקנות – לא יעזור שום דבר, זה יצטרך לחזור.

שי חרמש: ושוב, זה בסדר.

שי חרמש: גם דחייה היום היא דבר לגיטימי והכרחי בלחץ התקציבי שיש לנו.

שי חרמש: אז שיפוץ והתקנות, אבי, אני מבין שבאיזשהו שלב יחזור אלינו.

אבי לוי: חלק מזה יחזור, אבל כמובן זה יובא בפניכם להחלטה.

אריה האן: אבל זה יהיה תקציב חדש.

רוחמה אברהם-בלילא: זה תקציב 2007.

שי חרמש: אני שואל על תכנון כלכלי ארוך טווח, לא על תזרים מזומנים.

אבי בלשניקוב: אני יכול לומר לאדוני:

אבי בלשניקוב: גם קודמי רצו לא אחת לרצף את המרפסת של אחד האולמות הכי מפוארים במזרח התיכון – אולם שאגאל – יש שם יצירות – רק השטיחים, שבשבוע הבא, אגב, יוצאים לחו"ל לשיפוץ ולניקוי, הם 25 מיליון שקלים.

אבי בלשניקוב: המוזאיקות זה עוד מיליונים, ואתה מסיט את הווילון ויש לך מרפסת עם יריעות אספלט מלפני ארבעים שנה.

אבי בלשניקוב: קיים פער אדיר בין האולם לבין המרפסת שלו, שאפילו אין בה ריצוף.

שי חרמש: זה מבליט את עוצמתו של האמן, מה אתה רוצה?

אבי בלשניקוב: ואני בהחלט מבין את ההחלטות – בכנסת לא קל לעשות שיפוצים.

אבי בלשניקוב: אתה מזיז אבן, אתה מזיז שטיח, מביאים לך מיליון דוגמאות מוצדקות, של איפה בעם צריך להוסיף תקציבים כאלה ואחרים.

אבי בלשניקוב: זה לא פשוט.

אבי בלשניקוב: הביקורות והציניות בתוך הבניין הן מפה עד הנגב ועד הגליל.

רוחמה אברהם-בלילא: תודה.

רוחמה אברהם-בלילא: סיימת, חבר הכנסת חרמש?

שי חרמש: כן.

רוחמה אברהם-בלילא: חבר הכנסת סער, בבקשה.

גדעון סער: כן, גברתי.

גדעון סער: אני בהחלט אתמוך בקיצוץ שמוצע בתקציב הכנסת, משום שאנחנו מכירים את המצב, ואני חושב שעל אף שקיצוצים אחרים טרם אושרו, למיטב ידיעתי, זה לא רע אם הכנסת בעניין זה תקדים, וזה גם יהיה חריג, משום שאנחנו הרי לא תומכים בקיצוץ בתקציבים החברתיים, אבל אנחנו בהחלט מתכוונים לתמוך בהצעה לקיצוץ תקציב הכנסת.

גדעון סער: אני גם רוצה לומר עוד דבר בנושא מרכז המבקרים.

גדעון סער: יש החלטה, הייתה החלטה אחרת של יושב ראש אחר, זה בסדר, אני לא מתכוון אגב הדיון הזה להתחיל להיות איזושהי ערכאה חדשה שהיא ערכאת ערעור על ניהול הכנסת.

גדעון סער: אבל, יחד עם זאת, אנחנו צריכים להסתכל על סעיפי התקציב, ולראות האם כל דבר ודבר הוא נכון וחיוני.

גדעון סער: כאשר באים ומקצצים בכיבוד ועדות ולשכות זה מצוין, זה בסדר גמור, אין שום מחלוקת.

גדעון סער: אבל יש לפחות שלושה סעיפים שלדעתי אנחנו צריכים לראות.

גדעון סער: הם לא גדולים, אבל המשמעות של הקיצוץ היא קשה יותר מאשר בדברים אחרים.

גדעון סער: אחד, זה נושא מחקר ופעולות הממ"מ.

גדעון סער: הממ"מ הוא כלי עזר חיוני ביותר בעבודה שלנו כחברי כנסת.

גדעון סער: אנחנו לא נמצאים בקונגרס האמריקאי, שבו יש כוח עזר מקצועי אדיר שעומד לרשות כל חבר פרלמנט, שיכול לסייע לו במילוי המשימות הפרלמנטריות שלו.

אריה האן: 750 חוקרים, יש להם.

גדעון סער: כן.

גדעון סער: וכל אחד יודע איזה צוות יש לכל חבר פרלמנט.

גדעון סער: אגב, זה לא בכל פרלמנט בעולם – הופתעתי, כאשר הייתי בספרד, לראות שמצבנו לא יותר טוב ממצבם.

גדעון סער: רצו דמוקרטיה צעירה אחרי הרבה מאד שנים של דיקטטורה, וזה בהחלט חיסרון.

גדעון סער: כאשר אתה צריך למלא את התפקיד המקצועי שלך, אתה צריך כוח סיוע.

גדעון סער: היום הממ"מ הוא כוח סיוע כאשר אתה רוצה לגשת לנושא ולבדוק אותו ברמה המקצועית הגבוהה ביותר, לבדוק מה המצב בארצות דמוקרטיות מתקדמות אחרות.

גדעון סער: זה בהחלט אמצעי עזר חשוב ביותר.

גדעון סער: לכן, לפי דעתי, לא נכון לגעת בתקציב הממ"מ.

גדעון סער: היה נכון אפילו להגדיל ולהעצים את הפעילות שלו, אבל לא נכון לגעת בו.

גדעון סער: נקודה שנייה היא נושא רכישת ספרים וכתבי עת.

גדעון סער: זה נראה לי – ופה אני אומר את זה על פניו - ביחס לתקציב המקורי, אחוז די גדול מהיקף ההתקשרות, וכל הנושא הזה של ספרים וכתבי עת הוא, בסופו של דבר, חלק מהתשתית המקצועית עליה נשענים חברי הכנסת כולם.

גדעון סער: הנקודה השלישית היא קשרי חוץ.

גדעון סער: אני מסתכל פה מה התקציב של קשרי חוץ ביחס לסעיפים אחרים, בעיקר סעיפים ביטחוניים – שכפי שאמר המנכ"ל, אין מנוס מהם - אבל צריך להבין פה שזה דבר שיש לו משמעויות חשובות ביותר, בנושא הקשרים הבינלאומיים של מדינת ישראל, שהקשרים הבי -פרלמנטרים הם רובד מהם, מפעילויות ההסברה.

גדעון סער: לכן, לפי דעתי, אם אני לוקח את שלושת הנקודות האלה, אני רואה בהן נקודות מהותיות מבחינת התכנים שלהן ולפי דעתי צריך לנסות ולראות כיצד ניתן – בסך הכל מדובר ב-400,000 שקל מתוך 9 מיליון ו-300,000 שקל.

גדעון סער: לפי דעתי ניתן לפרוש את הקיצוץ בצורה שונה ולא לפגוע בייעודים האלה, שהם ייעודים מאד חשובים.

גדעון סער: וזה מה שאני מבקש לעשות.

גדעון סער: בכל סעיף אחר אקבל את דעתו של המנכ"ל ואת דעתה של היושבת ראש מה הפריסה שצריכה להיות, אבל אני חושב שבשלושת הנקודות האלה לא כדאי לפגוע.

רוחמה אברהם-בלילא: תודה רבה, חבר הכנסת מרגי, בבקשה.

יעקב מרגי: קודם כל אני רוצה לברך על היוזמה של היושבת ראש הכנסת ועל הזריזות.

יעקב מרגי: אני הייתי רוצה לדעת, לפרטים, אל"ף, אם הקיצוצים נובעים בחלקם מהתקשרויות חדשות שהייתה בהן הוזלת עלויות – את זה חשוב לי לדעת.

יעקב מרגי: ואם בדוגמה אישית עסקינן – וזה מה שחשוב לכנסת לאחרונה וזה טוב שזה חשוב, – הייתי באמת רוצה, ואפילו אם זה לא שייך לתקציב קניות, שאת אותו תקציב קיצוץ משית גם על חברי הכנסת בדף הבוחר.

שי חרמש: רק שאלת הבהרה קטנה.

שי חרמש: מה ההבדל בין "אבטחה ומיגון ח"כים", ל-"הוצאות שמירה וביטחון"?

שי חרמש: זה לא אותו דבר?

אבי בלשניקוב: אבטחה ומיגון של חברי כנסת זה סעיף שהחלק העיקרי שלו, על פי החלטת הממשלה ועל פי שירות הביטחון הכללי, מאבטח גם את יושבת ראש הכנסת, גם את יושב ראש האופוזיציה.

אבי בלשניקוב: סוגי אבטחה ושיטות אבטחה נקבעים על ידם.

אבי בלשניקוב: אני יכול לומר לכם שמתפקידי הקודם כמנכ"ל משרד התקשורת, כל משרד ממשלתי, על פי החלטת ממשלה והחלטת מזכ"ל צורן וראש השב"כ, קיבל בתקציב שלושה מיליון שקלים – אתם חברי ועדת הכספים ואתם יודעים – שלושה מיליון שקלים לשנה לאבטחת שר, שזה כולל חברות שמירה, מיגונים וכולי.

אבי בלשניקוב: זה לא המקום לפרט.

אבי בלשניקוב: מי שרוצה פירוט, אני אגיע אליו בשמחה בארבע עיניים ואפרט.

אבי בלשניקוב: אלה תקציבים שמורים לנו איך להשתמש בהם.

אבי בלשניקוב: לגבי שאלתו של חבר הכנסת גדעון סער, לגבי שאלת ספרים וכתבי עת.

אבי בלשניקוב: אנחנו עשינו שינויים בכל מה שקשור לכתבי עת.

אבי בלשניקוב: אני יכול לומר לך שבכנסת, עד לאחד בספטמבר, שזה בדיוק עוד יומיים, קיבלו למעלה ממאתיים עובדים ופנסיונרים של הכנסת – לא חברי כנסת – לפי נוהג שהיה קיים פה עשרות שנים, קיבלו עיתונים יומיים הביתה, יום יום.

אבי בלשניקוב: חלקם קיבלו עיתון אחד, חלקם קיבלו שני עיתונים.

אבי בלשניקוב: מינויים על כל העיתונים.

אבי בלשניקוב: אני יכול לומר לכם שלא היה לזה אח ורע ביתר משרדי הממשלה - - -

גדעון סער: אבל יש פה סעיף של עיתונים לעובדים.

אבי בלשניקוב: על פי הוראתה של יושבת ראש הכנסת המינויים וההסכמים בוטלו.

אבי בלשניקוב: היו 87 פנסיונרים שעל פי ההסכם אתם קיבלו עיתונים יומיים לביתם – חלקם אחד וחלקם שניים - עד גיל 120, הסעיף הזה בוטל.

שי חרמש: חותכים את זה במאה אחוז?

אבי בלשניקוב: זה לא מופיע פה, בקיצוץ שאני מביא לכם.

אבי בלשניקוב: אני יכול לומר לכם שזימנתי אלי את ועד הגמלאים והודעתי להם וזה עבר.

אבי בלשניקוב: אני חייב לציין את ועד הגמלאים שקיבל את זה, ולא ניסו לענות על טענות כאלה ואחרות, לגרור אותי לבתי משפט על זכויות מוקנות וכולי.

אבי בלשניקוב: קיבלו את זה בהבנה, קיבלו את זה בהצדעה.

אבי בלשניקוב: אני חייב לציין שגם עובדי הכנסת, למעלה ממאה עובדי כנסת שקיבלו עיתונים לבתיהם, ביטלנו להם את ההטבה הזאת.

אבי בלשניקוב: לא היה רבע ציוץ, כי קיבלו את זה בהבנה, נקודה.

אבי בלשניקוב: מהאחד בספטמבר צמצמנו, קבענו קריטריונים ברורים, כשם שקיימים ביתר משרדי הממשלה.

אבי בלשניקוב: אני יכול לומר לכם שהקיצוץ הזה לא בא לידי ביטוי ברשימה אבל הוא מגיע לכ- 300,000 שקלים.

אבי בלשניקוב: שאל חבר הכנסת סער שאלה נוספת, לגבי מחקר ופעולות הממ"מ.

אבי בלשניקוב: אני רוצה לומר לכם: קודם כל, הערתך נרשמה, תיבדק.

אבי בלשניקוב: אני יכול להבטיח לך שאני אעשה הכל - - -

גדעון סער: לא, אני רוצה שהיא תהיה חלק מהחלטות הוועדה, לא שהיא תיבדק.

אבי בלשניקוב: אני יכול להבטיח לך שפעילות הממ"מ לא תיפגע.

אבי בלשניקוב: אני ישבתי עם האנשים, וכמו בכל משרד ממשלתי נורמלי, ישר והגון, יש תכנוני תקציב מתחילת השנה, ולא הכל ממומש בסופו של דבר.

אבי בלשניקוב: ובכל מקרה אני אוודא ששום פעולה של הממ"מ, אף אחת מהפעולות הברוכות שלו, לא תיפגע.

אבי בלשניקוב: מה שאני כן יכול לומר לך, זה שקיבלה לידה היושבת ראש את הדוח הכספי של העמותה שכולכם חברים בה על פי התקנון – כולכם.

אבי בלשניקוב: כל חברי הכנסת – העמותה הישראלית לפרלמנטריזם, ויושבת ראש הכנסת היא, על פי התקנון, יושבת ראש העמותה.

אבי בלשניקוב: זו עמותה שקיימת כאן שנים רבות, ובין יתר המטרות שלה יש פעולות מחקר כאלה ואחרות.

אבי בלשניקוב: אני יכול לומר לך גברתי, היושבת ראש, שבדוח החשבון האחרון שהוגש לי, נמצא בעמותה, יושב ומחכה, סכום של כ-800,000 שקלים – אתם חברים בעמותה הזאת, אם לא ידעתם.

אבי בלשניקוב: - - -

גדעון סער: אנחנו?

גדעון סער: אבל איפה?

אבי בלשניקוב: בחשבון הבנק.

גדעון סער: של העמותה?

אבי בלשניקוב: כן.

רוחמה אברהם-בלילא: אז מה, כל ה-120 יכולים לרוץ לשם?

אבי בלשניקוב: אני יכול להבטיח לך שעל פי הנחיה של יושבת ראש הכנסת, היא שוקדת על מטרות חיוניות ראויות שיובאו לוועדה הזאת, ואני בטוח שכל הכסף שהיה באגודה הישראלית לפרלמנטריזם, שתפקידה לעודד מחקרים כאלה ואחרים בתחום הפרלמנטריזם, ילכו לכיוון של הממ"מ, למחקרים וכולי.

אבי בלשניקוב: אנחנו לא נגרע כהוא זה מהצורך הנכון והצודק שיהיו לחברי הכנסת כל כלי העבודה והמחקר הראויים במסגרת תהליך קבלת ההחלטות שלהם.

רוחמה אברהם-בלילא: בנוסף אני אבקש, אדוני המנכ"ל, מחברי הכנסת:

רוחמה אברהם-בלילא: אם יש לכם הצעות כיצד ניתן להוציא את הכסף הזה, אני אשמח, אדוני המנכ"ל, אם תואילו להתחשב בהצעות של חברי הכנסת.

אבי בלשניקוב: זאת הוועדה, זה השולחן, את כל הדברים אנחנו נביא לפה.

רוחמה אברהם-בלילא: אוקי.

רוחמה אברהם-בלילא: אני מבקשת להעביר את זה במעוד מועד, על מנת שנדון בזה בזמן.

אבי בלשניקוב: סוגיית דף לבוחר, זו לא סוגיה – זאת סוגיה, גברתי היושבת ראש - - - פרופסור ראובן גרונאו וכולי, זאת לא סוגיה שאני מתעסק בה.

יעקב מרגי: התקשרויות חדשות.

רוחמה אברהם-בלילא: בנושא הזה, חבר הכנסת מרגי, אני מציעה שתביא את זה לוועדת הכנסת, ואנחנו נשמח לדון בזה.

יעקב מרגי: שאלתי לגבי התקשרויות חדשות.

יעקב מרגי: היו התקשרויות חדשות שהיו בהן הוזלה וחיסכון?

אבי בלשניקוב: אני יכול לכם בעניין התקשרויות, לעדכן את הוועדה.

אבי בלשניקוב: אני לא יודע כרגע אם זה חיסכון, אני לא רוצה בשליפה.

אבי בלשניקוב: אבל, בהזדמנות זו שאני בוועדת הכנסת, אני רוצה לעדכן שאתמול ועדת המכרזים העליונה של הכנסת, בראשות סגן המזכיר, נאזם בדר, בחרה מפעיל מזנון חדש לכנסת.

רוחמה אברהם-בלילא: ושמו בישראל?

אבי בלשניקוב: חברת אשל בשיתוף פעולה עם קופי שופ.

אבי בלשניקוב: אנחנו, בתנאי המכרז, עודדנו שמפעיל המזנון יתקשר עם יזם נוסף שתחום התמחותו בתחום הקפיטריה.

אבי בלשניקוב: כמו שיש ארומה והילל יש גם קופי שופ, מי שלא מכיר, ומה-15 באוקטובר יהיו לנו שירותי הסעדה חדשים בכנסת, אחרי עשר שנים.

אבי בלשניקוב: אם אתה שואל אותי על התקשרויות נוספות שבגינן יש הוצאות – לא זכור לי.

אבי בלשניקוב: במידה שכן, אני אעדכן את הוועדה.

נאזם בדר: ליסינג רכבים לחברי הכנסת ועובדי הכנסת גם הוא התקבל לפני כשלושה שבועות - חודש.

אבי בלשניקוב: מכרז חדש של שירותי הליסינג.

שי חרמש: עם אותה חברה.

אבי בלשניקוב: אותה חברה זכתה.

אבי בלשניקוב: כן.

אבי בלשניקוב: ישבה ועדת המכרזים, בדקה, ראתה, השוותה ולקחה.

אבי בלשניקוב: אני רק רוצה עוד לעדכן, כיוון שנשאלתי גם על ידי יושבת ראש הוועדה.

אבי בלשניקוב: ישנה החלטה של החשב הכללי באוצר להעדיף את חברת אליטליה בהזמנות של טיסות, משום ההוזלה והמחיר הזול.

אבי בלשניקוב: אני רוצה לציין שעל פי הוראה של יושבת ראש הכנסת הנחיתי את כל הגורמים המוסמכים בכנסת – אם זה בהזמנות של חברי הכנסת ושל עובדי הבית – כנסת ישראל, על פי הנחיית יושבת ראש הכנסת, תעדיף אך ורק כחול לבן, קרי: את החברות הישראליות, גם אם זה עולה קצת יותר, ואנחנו לא מתביישים בזה.

אבי בלשניקוב: אל-על, ארקיע, ישראיר – אלה חברות שטסות לפה גם בתקופה של מלחמה וגם בתקופה של שלום, אלה חברות ישראליות, ואנחנו – ההנחיה שלי: לא יוזמן כרטיס על חשבון הכנסת לחבר כנסת, שר או עובד כנסת בחברה זרה, אלא אם כן באישורי בלבד – שהמשמעות של הדבר הזה הוא שאל על לא טסה ליעדים האלה.

אבי בלשניקוב: ושוב, אני לא מתבייש ומוכן לעמוד בכל בית דין של מעלה, אפילו אם זה יעלה עוד כמה שקלים.

אבי בלשניקוב: אנחנו מעדיפים חברות כחול-לבן.

אבי בלשניקוב: נקודה, סוף.

רוחמה אברהם-בלילא: גם אנחנו.

רוחמה אברהם-בלילא: גם אני, בכל אופן.

גדעון סער: אדוני המנהל הכללי, לא התייחסת לכמה מהנקודות שהעליתי.

גדעון סער: בנושא קשרי חוץ, בנושא רכישת ספרים.

רוחמה אברהם-בלילא: הוא התייחס, קודם.

גדעון סער: נאמר, אפרופו רכישת ספרים, שקוצץ סעיף אחר, של עיתונים.

גדעון סער: שמעתי מה נאמר.

אבי בלשניקוב: הקיזוז מתאזן.

אבי בלשניקוב: אם הקיזוז של העיתונים, אני יכול לומר שמתקרב ל-300,000 שקלים, זה לא בא לידי ביטוי בתוך המסמך הזה.

אבי בלשניקוב: כך שבסופו של דבר, קיצצתי בין במקום אחר, תוך כדי הליכה, כך שרכישת ספרים וכתבי עת – אנחנו עושים כרגע עבודה מקיפה בספריה לגבי רכישות ספרים, לגבי מעמדה של הספרייה.

אבי בלשניקוב: אנחנו לא חושבים שצריך להיות בתוך הכנסת הארכיון הלאומי של עיתון "על המשמר", הארכיון הלאומי של עיתון "הארץ", הארכיון הלאומי של מקומון "ירושלים", של מקומון "כל העיר", של מקומון "כל הזמן", של עיתון "דבר".

אבי בלשניקוב: חברים, נמצאים פה, בתוך הספרייה, למעלה מארבעים שנה, כל גיליון של עיתון "הארץ", "דבר", "על המשמר", "ידיעות אחרונות" ו"מעריב", שיצאו מאז קום המדינה וטרום המדינה.

אבי בלשניקוב: נשאלת השאלה, האם הכנסת צריכה לאפסן את הכל, האם אין היום מיקרופישים, האם אתה לא, היום, בלחיצת קליק אחד, מתחבר לארכיון של עיתון "הארץ" או "ידיעות אחרונות" ואתה מקבל כל ידיעה משנה כזו או אחרת.

אבי בלשניקוב: אנחנו בשיג ושיח עם הספרייה הלאומית של האוניברסיטה העברית להעביר מכאן הרבה טונות של ספרים יקרים וראויים, ועיתונים יקרים וראויים, ולהעביר אותם כדי שאל"ף, הקהל יוכל ליהנות מהם, יוכל לעיין בהם.

אבי בלשניקוב: ובי"ת, שהם לא יהיו פה בתוך המחסנים, בארכיונים, כי בעצם מרתפי הכנסת הפכו לאפסנאות ומחסנים.

אבי בלשניקוב: יש לנו עניין שמה שהוציאה הכנסת לאורך כל השנים – והיא הוציאה הרבה מאד כסף על ספרים ועיתונים וכתבי עת, וכולי - שהקהל בסופו של דבר ייהנה מזה.

אבי בלשניקוב: שהאזרחים ייגעו בזה.

אבי בלשניקוב: היום אין פניות של חברי כנסת לספרים או לכתבי עת מלפני עשר, עשרים, שלושים,ארבעים או חמישים שנה.

אבי בלשניקוב: אין.

אבי בלשניקוב: ואנחנו נעשה הסכם עם הספרייה הלאומית, וכל דרישה שתהיה, היום בשיטת האיש הרץ, אפשר יהיה להביא את זה מגבעת רם בדיוק ברבע שעה.

אבי בלשניקוב: רק אמצעי המיגון נגד שריפות ונגד אש, לכל טונות הנייר שנמצאים פה, עולים – אני לא אגיד לכם כמה, והקהל לא נהנה.

אבי בלשניקוב: אגב, אני בספק אם חברי הכנסת – אני לא מדבר, גדעון, על הוותיקים - - -

גדעון סער: אני רק בקדנציה שנייה.

אבי בלשניקוב: בשבילנו אתה הרבה קדנציות פה.

אבי בלשניקוב: אבל בספק אם חברי הכנסת יודעים מה הם יכולים לבקש, לראות ולדרוש בספריית הכנסת.

יעקב מרגי: הם לא יודעים איפה זה.

אבי בלשניקוב: אני אומר לכם: יש כאן אוספים, אריה, שהם לתפארת מדינת ישראל.

אבי בלשניקוב: השאלה היא האם הם במסגרת מוזיאון לעובדי הספרייה שרק הם יודעים מה נמצא פה, ולעוזרים פרלמנטריים כאלה ואחרים, שהשימוש שהם עושים בספרייה רב יותר?

אבי בלשניקוב: אם אתם שואלים אותי – אני בעד שהקהל, אזרחי מדינת ישראל, משלמי המסים ששילמו את הון הכסף על מנת לרכוש את כל העיתונים, הספרים וכתבי העת, גם יראו וגם ישתמשו בהם.

אבי בלשניקוב: ויש לי כוונה להוציא כמה שיותר על מנת שהקהל יהנה, ושלא יאופסן בכנסת.

אבי בלשניקוב: לשאלת כתבי העת, אנחנו עושים עבודה מקיפה כרגע, חבר הכנסת סער, לגבי כתבי העת.

אבי בלשניקוב: בימים הקרובים יהיה מעין סקר בין חברי הכנסת, איזה כתבי העת הנפוצים, הדרושים, אנחנו נעשה את זה בשיג ושיח יחד אתכם.

אבי בלשניקוב: כי לי יש תחושה שקונים לפי הדברים ש – מאד מאד חשובים, להיות מנוי על כתב עת כזה או אחר.

אבי בלשניקוב: השאלה היא מרגע שזה מגיע לספריה – מי פותח אותו.

אבי בלשניקוב: מה השימוש?

אבי בלשניקוב: מה הדרישה?

אבי בלשניקוב: כנ"ל לספרים.

אבי בלשניקוב: יש ספרי מחקר, יש ספרי קריאה.

אבי בלשניקוב: האם הספרייה צריכה שיהיו לה את כל הספרים של רם אורן?

אבי בלשניקוב: האם זה ייעודה של הכנסת?

אבי בלשניקוב: כן או לא? ונתתי סתם דוגמה.

רוחמה אברהם-בלילא: תודה רבה.

רוחמה אברהם-בלילא: האם כל חברי הכנסת קיבלו את תשובותינו על מה שנשאל?

גדעון סער: אני רוצה לשאול מה בנושא קשרי החוץ והממ"מ?

גדעון סער: מה המסקנה?

גדעון סער: האם יש חיוניות בקיצוץ שני הסעיפים האלה, שעומדים על 300,000 שקל מתוך 9 מיליון ו-300,000, או שאפשר לקבוע שאותו קיצוץ בשני הסעיפים האלה יושג על ידי פריסה אחרת בין הסעיפים האחרים?

שי חרמש: או להקטין את ה- 9.3 מיליון ל- 9 מיליון.

גדעון סער: או ל-9 מיליון.

אבי בלשניקוב: מכובדיי, אני יכול לומר לכם שבקיצוץ האמור אנחנו נעשה את הכל כדי שלא תהיה פגיעה בתוכנית המתוכננת של הכנסת.

אבי בלשניקוב: לא תהיה שום פגיעה.

אבי בלשניקוב: חבר הכנסת סער, אני מניח, ואני גם רוצה לקוות, גם על בסיס הניסיון שלי בניהול משרדים, שבכל משרד, בסופו של דבר, אין ניצול של מאה אחוז של התקציב.

אבי בלשניקוב: תמיד בסופו של דבר ישנם עודפים כאלה ואחרים שנגרמים מסיבות כאלה ואחרות.

אבי בלשניקוב: אני מבין את השאלה שלך, אני גם מבין את ההתעקשות שלך, אני מבטיח לך שלא תהיה פגיעה בשום דבר שיהיה נחוץ, או ראוי, או שתוכנן.

רוחמה אברהם-בלילא: אני יכולה לעבור להצבעה, חברי חברי הכנסת?

רוחמה אברהם-בלילא: אם כך, אני שוב אומרת – ראוי ונכון וטוב עשתה יושבת ראש הכנסת שהביאה את הקיצוץ המיועד - - -

גדעון סער: אני רוצה להעיר משהו לפני הצבעה.

רוחמה אברהם-בלילא: רגע, אבל אתה קוטע אותי באמצע דברי.

גדעון סער: לא, סליחה.

גדעון סער: אני רק מבקש, בשביל לא לקטוע אותך.

רוחמה אברהם-בלילא: אוקי.

רוחמה אברהם-בלילא: ראוי ונכון, ואני חושבת שעצם העובדה שאנחנו, חברי הכנסת, נעביר את הקיצוץ הזה, תאמר פה לכל הבית הזה שאנחנו מהווים דוגמא, וזה נכון גם בעת הזו.

רוחמה אברהם-בלילא: אני עוברת להצבעה.

גדעון סער: רגע, ביקשתי להעיר משהו לפני ההצבעה.

רוחמה אברהם-בלילא: סליחה.

רוחמה אברהם-בלילא: כן.

גדעון סער: אני הערתי הערות מסוימות.

גדעון סער: ההערות, לפי ההתייחסות, נרשמו בפרוטוקול, וזה הכל.

גדעון סער: אני רוצה להודיע בצורה הברורה ביותר, שאינני רואה את תפקיד ועדת תקציב הכנסת לאשר אישור אוטומטי, ללא שום בדיקה ובחינה, את ההצעות כפי שהן מוגשות.

גדעון סער: אני, באופן חריג ויוצא דופן, אצביע בעד ההצעה.

גדעון סער: אבל, אני כבר אומר, שאם אתם לא רוצים שנושא תקציב הכנסת יהפוך נושא להתגוששות כמו נושאים אחרים בבית הזה, אני מציע, כאשר מעירים הערות שהגובה שלהן הוא 3% מגובה הקיצוץ שאתם מציעים, להתייחס אליהן בצורה קצת יותר רצינית, כי הוועדה לא יכולה להיות חותמת גומי.

גדעון סער: אני אומר את זה בצורה הברורה ביותר, מכיוון שיש לי תחושה שמעירים הערה, נאמרות בתגובה כל מיני סיסמאות, נאמרים כל מיני דברים - והשיירה עוברת.

גדעון סער: אז אני רוצה לומר את הדבר הזה בפשטות, כדי שהוא יהיה מובן: אם אתם לא רוצים להפוך את הוועדה הזאת לשדה התגוששות כמו כל ועדה, ואם יש הערות ענייניות – הממ"מ זה לא סעיף כיבוד.

גדעון סער: זה לא סעיף כיבוד.

גדעון סער: אתם יכולים לעשות מאמץ רציני לפריסה אחרת, ואתם עכשיו, אחרי שאתם שומעים את ההערות, מתעקשים ללכת על ההצעה המקורית.

גדעון סער: היום, אני אצביע בעדה.

גדעון סער: אבל אני מודיע מה יהיה בפעמים האחרות אם אני ארגיש - - -

רוחמה אברהם-בלילא: תודה.

גדעון סער: שההערות שלי, במהלך הדיון, לא מקשיבים להן.

רוחמה אברהם-בלילא: מאה אחוז, תודה רבה.

רוחמה אברהם-בלילא: גדעון, אני מוכרחה לומר לך: למרות שאני נמנית על חברי מהקואליציה, אין בכוונתי להפוך את הוועדה הנוכחית בשום עניין - - -

אבי בלשניקוב: גברתי היושבת ראש, גברתי היושבת ראש.

רוחמה אברהם-בלילא: רגע, אני רוצה להשיב.

רוחמה אברהם-בלילא: בשום עניין ובשום נושא לחותמת גומי – לא של הממשלה, לא של הכנסת, לא של אף אחד.

רוחמה אברהם-בלילא: כל נושא מובא לכאן לגופו של עניין, אני פותחת את זה לדיון, אתם מעירים את הערותיכם ואין לי צל של ספק שהמנכ"ל רשם את זה לפניו .

רוחמה אברהם-בלילא: עוד מעט נדון ותובא לשולחננו כל הצעת התקציב לשנת 2007, אני מתכוונת לעשות דיון ארוך ומקיף, ואני מציעה ומבקשת גם מחשב הכנסת וגם ממנכ"ל הכנסת, להעביר את הנושא של תקציב 2007 של הכנסת לחברי הוועדה מבעוד מועד, על מנת שילמדו את כל הסעיפים, יעירו את הערותיהם ואנחנו נקיים פה דיון פורה ומקיף.

אבי בלשניקוב: גברתי היושבת ראש, לי יש עניין שעם ועדת הכנסת ננהל כל הזמן שיג ושיח.

אבי בלשניקוב: אין כאן צודק יותר וצודק פחות, לכולנו יש עניין, קודם כל, לגילוי נאות.

אבי בלשניקוב: מכובדי חבר הכנסת סער, אני מוכן - פשוט תכננתי לעשות את זה אחרי, כי זה לא ראוי שנתחיל לנהל עכשיו דיון מאיפה לקצץ.

אבי בלשניקוב: אני, גברתי היושבת ראש, מכובדי חבר הכנסת סער, מוכן להיענות בזה הרגע לבקשה לבטל את הקיצוץ בממ"מ, להשית אותו על אחזקה שוטפת.

גדעון סער: מצוין.

אבי בלשניקוב: אין בעיה.

אבי בלשניקוב: אין פה כוונה שהדיונים יהיו חותמת גומי.

אבי בלשניקוב: להפך.

אבי בלשניקוב: שיג ושיח - - -

גדעון סער: אז כולם יוצאים בהרגשה יותר טובה.

רוחמה אברהם-בלילא: יפה מאד.

רוחמה אברהם-בלילא: אז ראית שאנחנו, בכל זאת, לא חותמת גומי?

גדעון סער: אני מודה למנהל הכללי על פתיחותו.

אבי בלשניקוב: מאה אחוז.

רוחמה אברהם-בלילא: אני מודה לחברים ואני עוברת להצבעה.

רוחמה אברהם-בלילא: מי בעד?

רוחמה אברהם-בלילא: פה אחד, באין נמנעים באין מתנגדים.

רוחמה אברהם-בלילא: לפיכך אני קובעת שהקיצוץ בתקציב הכנסת אושר, ומי ייתן והישיבה הזאת תהווה דוגמה לשאר הוועדות בבית הזה והן גם יתנו כתף לקיצוץ כזה רחב.

גדעון סער: אבל לא בנושאים חברתיים.

רוחמה אברהם-בלילא: לא.

רוחמה אברהם-בלילא: בשום צורה ובשום אופן לא בנושאים חברתיים, תודה רבה.